**УЛСЫН ИХ ХУРЛЫН 2015 ОНЫ ХАВРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**6 ДУГААР САРЫН 17-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны гар тэмдэглэл | 1-4 |
| 2 | Хуралдааны дэлгэрэнгүй тэмдэглэл | 5-23 |
| 1.Зэвсэгт хүчний Жанжин штабын даргыг томилох тухай Улсын Их Хурлын тогтоолын төсөл /*Монгол Улсын Ерөнхийлөгч 2015.06.15-ны өдөр өргөн мэдүүлсэн, зөвшилцөх/**2*.Монгол Улсын цөмийн зэвсгээс ангид байх статусыг шинэ түвшинд гаргах тухай Улсын Их Хурлын тогтоолын төсөл */Улсын Их Хурлын гишүүн Р.Амаржаргал нарын 3 гишүүн өргөн мэдүүлсэн, анхны хэлэлцүүлэг/*3.”Ялтан шилжүүлэх тухай Монгол Улс, Бүгд Найрамдах Казахстан Улс хоорондын гэрээ”-ний төсөл */Засгийн газар 2015.06.11-ний өдөр өргөн мэдүүлсэн, зөвшилцөх/* | 5-1010-1616-22 |

**Монгол Улсын Их Хурлын 2015 оны хаврын ээлжит чуулганы Аюулгүй байдал, гадаад бодлогын байдлын байнгын хорооны 6 дугаар сарын 17-ны өдөр /Лхагва гараг/-ийн хуралдааны гар тэмдэглэл**

 Аюулгүй байдал, гадаад бодлогын байнгын хорооны дарга Ж.Энхбаяр ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 19 гишүүнээс 11 гишүүн ирж 57.8 хувийн ирцтэйгээр хуралдаан 14 цаг 20 минутад Төрийн ордны “Б” танхимд эхлэв.*

 *Тасалсан: Х.Баттулга, Н.Номтойбаяр, О.Содбилэг.*

Хэлэлцэх асуудалтай холбогдуулан *а*жлын хэсгийн ахлагч, Улсын Их Хурлын гишүүн Н.Энхболд Монгол Улсын Төрийн цэргийн бодлогын үндсийг батлах тухай Улсын Их Хурлын тогтоолын төслийн анхны хэлэлцүүлгийг хойшлуулъя гэсэн горимын санал гаргаж, уг тогтоолын төслийг дараагийн долоо хоногийн Байнгын хорооны ажлын төлөвлөгөөнд оруулахаар болов.

 *Уг асуудлыг 14 цаг 22 минутад хэлэлцэж дуусав.*

 **Нэг.Зэвсэгт** **хүчний** **Жанжин** **штабын** **даргыг томилох** **тухай** **Улсын** **Их** **Хурлын** **тогтоолын** **төсөл** /*Монгол Улсын Ерөнхийлөгч 2015.06.15-ны өдөр өргөн мэдүүлсэн, зөвшилцөх/*

Хэлэлцэж буй асуудалтай холбогдуулан Монгол Улсын Ерөнхийлөгчийн Хүний эрх, хуулийн бодлогын зөвлөх Ч.Өнөрбаяр оролцов.

 Хуралдаанд Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, референт С.Эрдэнэчимэгнар байлцав.

 Тогтоолын төсөлтэй холбогдуулан Р.Амаржаргал, Н.Энхболд, М.Батчимэг, Л.Болд нар үг хэлэв.

 **Ж.Энхбаяр: -** Зэвсэгт хүчний Жанжин штабын даргыг томилох тухай Улсын Их Хурлын тогтоолын төслийг чуулганы нэгдсэн хуралдаанаар хэлэлцүүлэхийг дэмжье гэсэн санал хураалт явуулъя.

 Зөвшөөрсөн 12

 Татгалзсан 1

 Нийт 13

 92.3 хувийн саналаар санал дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Ц.Цолмон Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 14 цаг 12 минутад хэлэлцэж дуусав.*

 **Хоёр.Монгол Улсын цөмийн зэвсгээс ангид байх статусыг шинэ түвшинд гаргах тухай Улсын Их Хурлын тогтоолын төсөл** */Улсын Их Хурлын гишүүн Р.Амаржаргал нарын 3 гишүүн өргөн мэдүүлсэн, анхны хэлэлцүүлэг/*

 Хэлэлцэж буй асуудалтай холбогдуулан Онц бөгөөд Бүрэн эрхт элчин сайд Ж.Энхсайхан оролцов.

 Хуралдаанд Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, референт С.Эрдэнэчимэгнар байлцав.

 Тогтоолын төсөлтэй холбогдуулан Улсын Их Хурлын гишүүн С.Оюуны тавьсан асуултад хууль санаачлагч, Улсын Их Хурлын гишүүн Р.Амаржаргал хариулж, тайлбар хийв.

 Улсын Их Хурлын гишүүн Л.Болд Гадаад хэргийн яамны үйл ажиллагаатай холбоотой санал хэлэв.

 *Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалт явуулав.*

 Улсын Их Хурлын гишүүн Ц.Цолмонгийн гаргасан, тогтоолын тэмдэглэлийн хэсэгт Нэгдсэн Үндэстний Байгууллагын Аюулгүйн зөвлөлийн байнгын гишүүн орнуудаас Монгол Улсын аюулгүй байдлын талаар өгч байгаа баталгааг ахиулах гэсэн зарчмын зөрүүтэй саналаа татаж авав.

 Дээрх зарчмын зөрүүтэй саналтай холбогдуулан хууль санаачлагч, Улсын Их Хурлын гишүүн Н.Энхболд, М.Батчимэг нар тайлбар хийв.

 **Ж.Энхбаяр: -** Монгол Улсын цөмийн зэвсгээс ангид байх статусыг шинэ түвшинд гаргах тухай Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанаар анхны хэлэлцүүлэгт оруулж, хэлэлцүүлэхийг дэмжье гэсэн санал хураалт явуулъя.

 Зөвшөөрсөн 15

 Татгалзсан 0

 Нийт 15

 100 хувийн саналаар санал дэмжигдлээ.

 Улсын Их Хурлын гишүүн Л.Болдын гаргасан, тогтоолын төслийг анхны хэлэлцүүлгээр нь баталъя гэсэн саналыг дэмжье гэсэн санал хураалт явуулъя.

 Зөвшөөрсөн 15

 Татгалзсан 0

 Нийт 15

 100 хувийн саналаар санал дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Л.Болд Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 14 цаг 58 минутад хэлэлцэж дуусав.*

 **Гурав.”Ялтан шилжүүлэх тухай Монгол Улс, Бүгд Найрамдах Казахстан Улс хоорондын гэрээ”-ний төсөл** */Засгийн газар 2015.06.11-ний өдөр өргөн мэдүүлсэн, зөвшилцөх/*

 Хэлэлцэж буй асуудалтай холбогдуулан Хууль зүйн сайд Д.Дорлигжав, Хууль зүйн яамны Гэрээ эрх зүй, хамтын ажиллагааны газрын ахлах мэргэжилтэн Л.Мандваа, Гадаад хэргийн яамны Олон улсын эрх зүйн газрын гурав дугаар нарийн бичгийн дарга Г.Батчимэг, Шүүхийн шийдвэр гүйцэтгэх ерөнхий газрын Тогтоол гүйцэтгэх газрын дарга П.Хосбаяр нар оролцов.

 Хуралдаанд Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, референт С.Эрдэнэчимэгнар байлцав.

 Хууль санаачлагчийн илтгэлийг Хууль зүйн сайд Д.Дорлигжав, Хууль зүйн байнгын хорооны санал, дүгнэлтийг Улсын Их Хурлын гишүүн Л.Болд нар танилцуулав.

 Хууль санаачлагчийн илтгэлтэй холбогдуулан Улсын Их Хурлын гишүүн Д.Дэмбэрэл, С.Оюун, Ц.Баярсайхан, Ж.Энхбаяр нарын тавьсан асуултад Хууль зүйн сайд Д.Дорлигжав, Гадаад хэргийн яамны Олон улсын эрх зүйн газрын гуав дугаар нарийн бичгийн дарга Г.Батчимэг нар хариулж, тайлбар хийв.

 **Ж.Энхбаяр:** **-** “Ялтан шилжүүлэх тухай Монгол Улс, Бүгд Найрамдах Казахстан Улс хоорондын гэрээ”-ний төслийг дэмжиж, Засгийн газарт гарын үсэг зурахыг зөвшөөрье гэсэн саналыг дэмжье гэсэн санал хураалт явуулъя.

 Зөвшөөрсөн 14

 Татгалзсан 1

 Нийт 15

 87.5 хувийн саналаар санал дэмжигдлээ.

 *Уг асуудлыг 15 цаг 16 минутад хэлэлцэж дуусав.*

 **Дөрөв.Цөмийн энергийн комиссын мэдээллийг сонсох**

 Хурлын бэлтгэл ажил бүрэн хангагдаагүй тул Цөмийн энергийн комиссын мэдээллийг сонсохыг дараагийн долоо хоногийн Байнгын хорооны ажлын төлөвлөгөөнд оруулахаар болов.

 *Хуралдаан 1 цаг үргэлжилж, 19 гишүүнээс 16 гишүүн ирж, 84.2 хувийн ирцтэйгээр 15 цаг 20 минутад өндөрлөв.*

 Тэмдэглэлтэй танилцсан:

 АЮУЛГҮЙ БАЙДАЛ, ГАДААД

 БОДЛОГЫН БАЙНГЫН

 ХОРООНЫ ДАРГА Ж.ЭНХБАЯР

 Тэмдэглэл хөтөлсөн:

 ПРОТОКОЛЫН АЛБАНЫ

 ШИНЖЭЭЧ Д.УЯНГА

**МОНГОЛ УЛСЫН ИХ ХУРЛЫН 2015 ОНЫ ХАВРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ 6 ДУГААР САРЫН 17-НЫ ӨДӨР /ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Ж.Энхбаяр: -** Аюулгүй байдал, гадаад бодлогын байнгын хорооны өнөөдрийн хуралдаан нээснийг мэдэгдье. Байнгын хорооны хуралдаанаар хэлэлцэх асуудал танилцуулъя. 1-р асуудал Монгол Улсын Төрийн цэргийн бодлогын үндсийг батлах тухай Улсын Их Хурлын тогтоолын төсөл, анхны хэлэлцүүлэг. 2-р асуудал Зэвсэгт хүчний Жанжин штабын даргыг томилох саналыг хэлэлцэх. Монгол Улсын Ерөнхийлөгчөөс өргөн мэдүүлсэн. Зөвшилцөхөөр орж ирсэн байна. 3-р асуудал Монгол Улсын цөмийн зэвсгээс ангид байх статусыг шинэ түвшинд гаргах тухай Улсын Их Хурлын тогтоолын төсөл, Улсын Их Хурлын гишүүн Р.Амаржаргал нарын 3 гишүүний өргөн мэдүүлсэн, анхны хэлэлцүүлэг. 4-р асуудал Ялтан шилжүүлэх тухай Монгол Улс, Бүгд Найрамдах Казахстан Улс хоорондын гэрээ”-ний төсөл Засгийн газраас өргөн мэдүүлсэн. Зөвшилцөхөөр орж ирсэн байна. 5-р асуудал Цөмийн энергийн комиссын мэдээлэл сонсох. Ийм 5 асуудал байна. За хэлэлцэх асуудлын талаар саналтай гишүүд байна уу? Н.Энхболд дарга. Н.Энхболд гишүүнд микрофон өгөөрэй.

 **Н.Энхболд: -** Баярлалаа. Эхний асуудлаар ажлын хэсэг ажиллаж байгаа. Бид нар өчигдөр бас нэлээн ажилласан. Орой 9 цаг хүртэл хуралдсан. 10 гэхээр оройтох гээд эмэгтэйчүүд нь айгаад явъя гээд. Тэгээд ер нь нэлээн сайн ярилцсан. Зарчмын хэд хэдэн том асуудлыг ажлын хэсгийн түвшинд санал солилцож аваад, ажлын дэд хэсэгтээ чиглэл өгсөн байгаа. Томьёолох, санал хураалгах зүйлүүдээ бэлтгэ гээд. За түүнээс өмнө бас энэ хооронд нь бид нар хууль санаачлагчийн хувьд Ерөнхийлөгчтэй бас нэг уулзаад ганц, хоёр зүйл хуулийнх нь өргөн мэдүүлсэн хуулийнх нь баримт бичгийнх нь төсөлтэй холбогдуулж бас нэг байр суурийг нь тодорхойлох зүйлүүд байгаа учраас яг өнөөдөр томьёолоод оруулж ирэх саналууд маань бэлэн биш байна. Бас санал солилцох ийм шаардлага байна. Гэхдээ бид нар үүнийг бол хийгээд, хийгээд л ийм шатандаа явж байгаа ажлын хэсэг хуралдалгүй юм уу, ямар нэг байдлаар хойшлуулах тийм сонирхол байхгүй байгаа.

 Өчигдөр бас ажлын хэсгийн хуралдаанд Байнгын хороон дарга өөрөө оролцсон учраас сайн мэдэж байгаа. Дэд хэсгийн зүгээс тэр зарчмын асуудлуудыг томьёолсон саналын зүйлүүд нь бэлэн биш байгаа. Тэр уулзах шаардлага 2-ыг нь харгалзаж өнөөдрийн хурлаас хойшлуулж өгөөч гээд дараагийн 7 хоног гэхэд ямар ч байсан санал хураах хэмжээнд асуудлаа тодорхойлох байх гэж найдаж байна.

 **Ж.Энхбаяр: -** Баярлалаа. Ингээд ажлын хэсгээс 7 хоногийн хугацаатай хойшлуулах, бэлтгэл ажлыг хангах хүрээнд хойшлуулахаар орууллаа. Ингээд бусад асуудлаа баталъя гэсэн санал хураалт явуулъя. 11 гишүүн оролцож, 90.9 хувийн саналаар хэлэлцэх асуудлаа баталлаа.

 2-р асуудал. Монгол Улсын Ерөнхийлөгчийн өргөн мэдүүлсэн Зэвсэгт хүчний Жанжин штабын даргыг томилох саналыг зөвшилцөх. Танилцуулгыг Ерөнхийлөгчийн зөвлөх Ч.Өнөрбаяр хийнэ. Ч.Өнөрбаяр зөвлөх. 2-р микрофон асаагаарай.

 **Ч.Өнөрбаяр: -** Улсын Их Хурлын Байнгын хорооны дарга, эрхэм гишүүд ээ, Монгол Улсын Ерөнхийлөгчөөс Монгол Улсын Ерөнхийлөгчийн тухай хуулийн 13 дугаар зүйлийн 8 дахь хэсэгт заасан бүрэн эрхийн хүрээнд Зэвсэгт хүчний Жанжин штабын даргаар Дуламсүрэнгийн Давааг томилох саналыг зөвшилцөхөөр оруулж байна.

Д.Даваа нь 1963 онд төрсөн. 1981-1986 онд Зөвлөлт Холбоот Улсын Вольск хотын Цэргийн ар талын дээд сургууль, 1994-1997 онд Оросын Холбооны Улсын Санкт-Петербург хотын Цэргийн ар талын тээврийн академийг тус тус төгссөн. Дээд боловсролтой, ар талын команд штаб, оператив тактик мэргэжилтэй. Тэрбээр 1986-1989 онд Монголын ардын армийн 162 дугаар ангид Хүнс, хувцасны албаны дарга, 1990-1994 онд Зэвсэгт хүчний 310 дугаар ангид Хүнсний хангалтын тасгийн дарга, 1997-2000 онд Зэвсэгт хүчний 256 дугаар ангид Захирагчийн орлогч, ар талын дарга, 2000-2001 онд Зэвсэгт хүчний Жанжин штабын ар талын газрын штабын орлогч дарга, 2001-2002 онд Зэвсэгт хүчний 013 дугаар ангийн Захирагчийн орлогч, ар талын дарга, 2002 оноос Батлан хамгаалахын их сургуулийн Цэргийн дээд сургуулийн Ар талын тэнхимийн дарга, 2008 оноос тус сургуулийн Ар тал эрхэлсэн дэд захирал, 2009 онд Батлан хамгаалах яамны Санхүү, хөрөнгө оруулалтын хэлтсийн дарга, Бодлогын хэрэгжилтийг зохицуулах газрын дарга, мөн 2009 оноос Зэвсэгт хүчний Жанжин штабын цэргийн хангалт, үйлчилгээний газрын даргаар тус тус ажиллаж байна.

 Д.Даваа нь нийтдээ зэвсэгт хүчинд тасралтгүй 34 жил ажиллаж байна. Ийм учраас Монгол Улсын Ерөнхийлөгчийн зүгээс хуульд заасан шалгуурыг хангасан хэмээн үзээд, Зэвсэгт хүчний Жанжин штабын даргаар Д.Давааг томилох асуудлыг зөвшилцөхөөр оруулж ирж байна. Та бүхнийг зохих журмын дагуу хэлэлцэн шийдвэрлэж өгөхийг хүсье. Анхаарал тавьсан явдалд баярлалаа.

 **Ж.Энхбаяр: -** Баярлалаа. Ерөнхийлөгчийн саналтай холбогдуулан мөн нэр дэвшигчээс асуулт асуух гишүүд байвал нэрээ өгнө үү? Алга байна. Ерөнхийлөгчийн саналаар нэр дэвшигчтэй холбогдуулан үг хэлэх гишүүд байна уу? Нэрээ өгнө үү? М.Батчимэг гишүүнээр, Л.Болд гишүүнээр тасаллаа. Р.Амаржаргал гишүүнд микрофон өгье.

 **Р.Амаржаргал: -** 1-рт Жанжин штабын даргаар томилогдохоор орж ирж байгаа нэр дэвшигчид баяр хүргэе. Энэ асуудал нь шийдэгдэх байх гэж бодож байна. Нэртэй, төртэй ажиллаарай гэж хүсэх байна. 2-рт нь энэ ажил албыг хашиж байсан н.Бямбажав генералд би бас хувиасаа талархал илэрхийлье гэж бодож байна. Зүгээр Байнгын хороо миний саналыг дэмжих юм уу, үгүй юм уу бүү мэд. Ямар ч байсан энэ хүн бол Жанжин штабын даргаар 6 жил ажилласан байх бараг тийм ээ? 6 жил ажилласан. Энэ хугацаанд бол Монголын төрөөс оногдуулж байсан үүрэг даалгаврыг бол бассайн нэр төртэй биелүүлж байсан гэж би хувьдаа үнэлж байдаг юм. Тийм учраас бас энэ хүнд талархал илэрхийлж, цаашдын ажил үйлсэд нь амжилт хүсье гэж бодож байна. Баярлалаа.

 **Ж.Энхбаяр: -** Н.Энхболд гишүүн.

 **Н.Энхболд: -** Би Д.Давааг Жанжин штабын даргаар томилуулах саналыг дэмжиж байна. Энэ ажлыг хийж чадах хүмүүсийн нэг гэж бодож байгаа. Тэгээд зүгээр нэг зүйл хэлэх гэсэн юм. Бид нар нэг Байнгын хорооноос ингээд ажлын хэсэг гараад явж байгаа. Өөрөө энд бас оролцоод яваад байгаа, тийм ээ? Үүнийг энэ оны 10 сар гэхэд бид нар дүнгээ гаргаад, дүгнэлт, саналаа Байнгын хороонд оруулах ёстой. Энэ дээр та удирдлагад байгаа ангиуд, Жанжин штабын удирдлагуудынхаа зүгээс идэвхтэй оролцож, саналаа сайн хэлэхийг зөвлөж байна.

 2-рт тэр нэг бид нарын түрүүн нөгөө үзээд явж байсан гүйцээгээд цэнэглэсэн сумнуудыг хадгалж байгаа байр савны зардал мөнгөтэй холбоотой асуудлаа тэрийгээ нөгөө Хөгжлийн сангаас гаргах зохицуулалтынхаа юмыг түргэн шуурхай хувилбар боловсруулж оруулж ирээд энэ холбогдох газруудаар нь шийдүүлж авмаар байна. Байнгын хорооноос чиглэл өгөөд, Засгийн газраас байдаг юм уу, эсхүл төсвийн тодотгол хэрэв Засгийн газар оруулж ирвэл түүнд яаралтай оруулаад өөрөө энэ ажлыг хариуцаж байсан хүн бас үүн дээр идэвхтэй ажиллах байх гэж бодож байна.

3-рт Цэргийн бодлогын үндэс тодорхойлох баримт бичиг Улсын Их Хурлаар хэлэлцэгдэж байгаа. Ажлын хэсэг ажиллаж байгаа. Үүн дээр бас одоо шинээр томилогдож байгаа Жанжин штабын даргын хувьд тэр материал Ерөнхийлөгчөөс өргөн мэдүүлсэн материалыг нэг үзээд, тэгээд саналаар бид нарт ойрын үед ирүүлэх нь зүйтэй байх. Р.Амаржаргал гишүүн бид нар бас тэгээд яриад сууж байна. Дараагийн 7 хоногт Байнгын хороо орохоос өмнө энэ тал дээр яг өөрийнхөө байр суурийг нэг илэрхийлсэн албан ёсны бичиг саналаа ирүүлбэл сайн байна. Сайн ажиллаарай. Амжилт хүсье. Өөрийн чинь үеийн олон дарга нар зэрэгцээд ажиллаж байгаа. Бүгдтэй нь гар нийлж, цэргийн эрдмийнхээ асуудлыг тал талаас нь ярьж байж шийдээрэй. Би дарга болсон гээд бас дотроо янз бүрийн үндэслэл шалтгаангүй хөдөлгөөн нааш цааш нь хүн халах, солих тийм юм аль болохоор гаргахгүй бол өөрийн чинь ажилд тустай байх л гэж бодож байна. Тэгээд амжилт хүсье.

 **Ж.Энхбаяр: -** М.Батчимэг гишүүн.

 **М.Батчимэг: -** Д.Даваа генералыг Зэвсэгт хүчний Жанжин штабын даргаар томилон ажиллуулах энэ саналыг бол дэмжиж байна. Монголын зэвсэгт хүчин батлан хамгаалах салбарт олон арван жил ажилласан. Ийм туршлагатай, бэлтгэгдсэн боловсон хүчин, итгэл дааж ажиллах бүрэн боломжтой хүн гэж бодож байгаа. Гэхдээ 2 зүйлийг би онцолж хэлмээр байна.

 1-рт манай Зэвсэгт хүчний тухай хуулиараа зэвсэгт хүчин гэдэгт бол одоо манайд цэргийн байгууллагууд тийм ээ, одоо төрлийн цэргүүдбүгдээрээ хамрагддаг. Ерөнхий зориулалтын цэрэг, агаарын довтолгооноос хамгаалах цэрэг, хилийн цэрэг за одоо дотоодын цэргийн асуудал яригдаж эхэлж байна. Тэгэхээр энэ зэвсэгт хүчин бол өөрөө нэгдмэл байх цэргийн мэргэжлийн талаасаа нэгдмэл удирдлагатай байх асуудал бол Монгол Улсын үндэсний аюулгүй байдлын их том чухал суурь асуудал гэж ойлгодог. Захиргааны удирдлага энэ цэргийн байгууллагуудын захиргааны удирдлага өөр байх бол одоо амьдрал дээр байгаа бодитой асуудал. Энэ бол тусдаа ойлгож болно. Хилийн цэрэг Хууль зүйн яамдаа харьяалагдаад, захиргааны хувьд түүнээсээ удирдлагатай байх. Цэргийн мэргэжлийн удирдлага бол 1 байх ёстой.

 Монгол Улс Зэвсэгт хүчний 1 ерөнхий командлагчтай. Зэвсэгт хүчний ерөнхий командлагчийн баталсан тэр цэргийн дүрэм журмын хүрээнд цэргийн байгууллагууд бол тайван цагт хамтарч бэлтгэл сургуулилтаа хийдэг, нэг дүрэм журам стандарттай, холбоо мэдээллийн нэгдмэл системтэй, зэвсэглэл техникийн худалдан авалтаа харилцан ойлголцож зөвшилцөж хийдэг хамтарсан бэлтгэл сургуулилтаа зөвхөн цаасан дээр биш төлөвлөлтөө зөвхөн цаасан дээр хийх биш амьдрал дээр хамтарсан бэлтгэл сургуулилт хийдэг ийм л нэгдмэл тогтолцоог бий болгох ёстой гэж ойлгож байгаа. Цэргийн мэргэжлийн. Тэгэхээр Жанжин штабын даргын хувьд бол ямар нэг байдлаар цэргийн байгууллагуудыг танай, манай гээд байхгүй энэ нэгдсэн удирдлага төлөвлөлтөөр хангаж, нэгдсэн зохицуулалтаар хангаж ажиллах их чухал үүрэгтэй хүн гэж ойлгодог.

 Тэгэхээр энэ үүргээ бол та бас зөвхөн армийнхаа одоо юу хэмжээнд биш нэгдмэл утгаар нь энэ цэргийн байгууллагуудын, энэ цэргийн мэргэжлийн нэгдмэл удирдлагыг хэрэгжүүлж ажиллахад их сайн анхаарч ажиллаарай гэж хэлмээр байна, 1-рт.

 2-рт бол цэргийн байгууллага улс төржилтөөс ангид байна гэдэг бол маш их чухал зарчим. Тэгэхээр сая бас одоо Н.Энхболд гишүүн хэллээ. Ямар нэг бужигнасан, халаа сэлгээ багатайгаар тэгээд энэ байгууллага өөрөө улс төрөөс ангид, цэргийн хүмүүс цэргийн хувцсаа өмсөөд улс төрийн мэдэгдэл хийгээд, хэвлэлийн хурал хийгээд явдаг ийм зарим зохимжгүй зүйл харагддаг. Монгол Улсын Жанжин штабыг тэргүүлэх генерал хүний хувьд бас энэ зарчмыг буруу зөвийг нь ялгаж, салгаж цэргийн хүмүүст ойлгуулж, тэгээд хоёргүй сэтгэлээр цэргийн албандаа зүтгэх, иргэнийхээ удирдлагад одоо тууштай, эргэлзэхгүйгээр ажиллах ийм зарчмыг та бас үлгэрлэж хүмүүст ойлгуулж ажиллаасай гэж бодож байна. Таны ажилд амжилт хүсье.

 **Ж.Энхбаяр: -** Л.Болд гишүүн.

 **Л.Болд: -** Баярлалаа. Байнгын хорооны гишүүдийн энэ өдрийн амар амгаланг айлтгая. Өнөөдөр бас манай Байнгын хороон дээр яригддаг хамгийн чухал гэхдээ мөн ховор яригддаг томилгоо гэж хэлж болно. Өмнөх Жанжин штабын дарга 6 жил гаруй болсон байх. Түүний өмнөхийг нь н.Санжгарав бас 7 жил гаруй гаруй болж байсан. Өөрөөр хэлбэл их ховор их тогтвортой томилгоо хийх шаардлагатай ийм албан тушаал. Үүн дээр бол бас Д.Даваа генералыг томилж байгааг бол дэмжиж байна. Тэгээд энэ Их Хурал бол үнэхээр батлан хамгаалах салбарын хувьд зэвсэгт хүчний хувьд бол үнэхээр ээлтэй Их Хурал байна байх гэж би бол найддаг. Яагаад вэ гэхээр энэ Их Хуралд 5 Батлан хамгаалахын сайд байгаа. Түүний 4 нь Д.Даваа генералтай хамт ажиллаж байсан байх. Тэгэхээр бол ерөнхийдөө бүгд энэ дотроос хэн ч энэ болохгүй хүн гэж хэлэхгүй байгааг бодоход үнэхээр бас ноён нуруутай энэ ажлыг бол аваад явчих ийм хүн гэж ойлгож байгаа.

 Ер нь бол өнгөрсөн хугацаанд зэвсэгт хүчний шинэчлэл нэлээд одоо тодорхой тоймтой олон зүйлүүд бол хийгдсэн. Манай зэвсэгт хүчинд бол гол онцлог бол үнэхээр Монголын зэвсэгт хүчин бол зүгээр нэг дан амраад 1000 өдрийн 1-т хэрэглэгдэнэ гээд сууж байдаг ийм зэвсэгт хүчин биш болсон. Одоо өдөр тутам жинхэнэ халуун цэгт үүрэг гүйцэтгэж, үнэхээр ард түмэн эх орныхоо тусгаар тогтнолын төлөө өдөр тутам эрсдэл үүрч ингэж бахархам үүрэг бүтээж байгаа ийм гайхамшигтай зэвсэгт хүчин. Энэ сайхан хамт олны толгой дээр очно гэдэг бол үнэхээр өөрөө том нэр хүндийн асуудал. Том хариуцлагын асуудал. Бид бол бас олон улсын G-ийн систем гээд зэвсэгт хүчний зохион байгуулалтын хувьд хүртэл их маш тийм орчин үеийнхээ цаг үед нийцсэн ийм зохион байгуулалтын системүүдийг бол хийсэн.

Бүх чиглэлийн шинэчлэлүүд бол эрчимтэй явж байгаа. Одоо энэ Их Хурал яг энэ ирж байгаа хоногуудад Төрийн цэргийн бодлогын үндсийг 10 хэдэн жилийн дараа дахин шинэчлэн энэ цаг үедээ зохицуулаад батлах гэж байгаа. Энэ баримт бичгийг хэрэгжүүлэх гол алба, гол хариуцлага бол шинэ Жанжин штабын даргын нуруун дээр очно. Гэхдээ энэ баримт бичгийг үнэхээр ултай, суурьтай алсыг харсан сайн баримт бичиг болохын төлөө өөрийнхөө мэргэжлийн зүгээс бол хувь нэмрээ оруулах хэрэгтэй. Тэгээд хэрэгжүүлэх жинхэнэ ажил болгоод эхнээс нь одоо явуулах, мордохын хазгай гэж болохгүйгээр явуулах ийм чухал хариуцлага бололцоо бол танд бол олгогдож байгаа гэдгийг анхаарах хэрэгтэй.

Тэгээд гишүүд бол ярьж байна л даа. Үнэхээр үнэн. Зэвсэгт хүчин бол улс төржилтөөс бол үнэхээр ангид байх ёстой. Хамгийн гол энэ салбарт. Үүний төлөө бол бид олон жил хууль эрх зүй бүх чиглэлээр бол тодорхой шийдвэрүүдийг гаргаж арга хэмжээ авч одоо тодорхой салбар зохион байгуулалт материаллаг бааз бүх чиглэлээр дэмжиж зэвсэгт хүчний хөгжлийн санг бэхжүүлж, зэвсэгт хүчний байгуулалтыг бэхжүүлэх тодорхой шийдвэрүүдийг гаргаж, хэрэгжүүлж ирсэн. Одоо үүнийг цаашдаа хэрэгжүүлэхэд үнэхээр хэн ч харсан Монголын зэвсэгт хүчин олон улсын хамгийн шилдэг жишгээр улс төрөөс ангид ийм зэвсэгт хүчин байх ёстой гэдэг энэ бодлогоо бол бүрэн хэрэгжүүлж чадаж байна гэдэг нь өөрөө маш чухал үзүүлэлт шүү гэдгийг бол би бас гишүүдтэй санал нэг байна. Дахиж хэлмээр байна.

 Яагаад вэ гэвэл бас ирэх жилээс эхлээд олон сонгуулийн жилүүд эхэлж байгаа. Бид чинь 2, 3 жил нэлээд улс төржинө. Одоо ч эхэллээ. Үндсэндээ энэ жил, ирэх жил, түүний дараагийн жил гээд үндсэндээ 3 жил одоо ингээд улс төржинө. Энэ үед бол үнэхээр энэ асуудал бол өөрөө их чухал. Үүн дээр бол ямар нэгэн тийм эргэлзээ төрөхгүйгээр байхгүй бол одоо би бол маш сайн мэдэж байгаа. Намайг яг Батлан хамгаалах сайдаар очиход маргааш нь улс төржилт орж ирсэн. Яагаад вэ гэхээр ерөөсөө Монгол Улсад зэвсэгт хүчин хэрэггүй гэдэг маш том улс төржилт орж ирсэн. Үүний цаад шалтгаан яасан бэ гэхээр манай зэвсэгт хүчин цэргийн анги салбарын дарга нар улс төржсөн байсан.

Тодорхой хүмүүс санал багцалж өгүүлсэн байсан. Түүний цаана бол нөгөө ялсан улс төрийн хүчний төлөөлөгчдөөс бол маш том үзэн ядалт ирсэн. Тэгэхээр энэ өөрөө бол маш буруу зүйл байдаг юм шүү. Д.Даваа генерал үүнийг бол анхнаасаа ийм юм байхгүй шүү. Энэ бол хүний эрхэд халдсан том гэмт халдлага. Дээрээс нь энэ бол үнэхээр улс орны үндэс болсон энэ зэвсэгт хүчний хөгжлийн байгуулалттай бол маш том арагш чирсэн алхам байдаг юм. Миний тойрог дээр хүртэл би маш сайн санаж байна. Би нэг цэргийн тэр ангийн захирагчийг бүр ангийн захирагч нарын хурал дээр бүр хэлж байсан. Тэр эрийн эсрэг явсан би сайд нь болж байгаа юм. Хотод дэвшсэн хүн нь хотын дэд дарга болж байгаа юм. Дүүрэгт ирсэн явсан хүн нь санал өгүүлсэн хүн нь дүүргийн дарга болж байгаа юм. Ингээд тэр анги одоо яаж бүх шатандаа төр засгаасаа ангид яаж ажиллах вэ, тийм ээ. Ийм байж болохгүй гээд бид нар бүр ярьж байсан. Энэ бүгдийг хатуу санаарай. Энэ бол таны хувьд бол энд хэлүүлээд авсан нь дээр. Яагаад вэ гэвэл ирэх жил бол маш их улс төржилт ирэх учраас.

 **Ж.Энхбаяр: -** Гишүүдэд баярлалаа. Генерал Д.Даваад амжилт хүсье. Төрийн цэргийн бодлого хэлэлцэгдэж байгаа. Энд мэргэжлийн сайн санал, дүгнэлт өгч байр суурьтай оролцоно биз. Батлан хамгаалах салбарын чинь эрх зүйн томоохон шинэчлэл намрын чуулганаас явагдана. Түүнд бэлтгэл хангана. Зэвсэгт хүчнийг хөгжүүлэх дунд хугацааны хөтөлбөр үндсэндээ 2015 оноор тасалбар болоод дүнгээ гаргаж байгаа. Дараагийн том бодлогыг боловсруулах ийм шаардлага танд ноогдож байна. Анхааруулж хэлэх юм бол манай зэвсэгт хүчний дээд тушаалын офицерууд сүүлийн үед эдийн засаг санхүүгийн асуудалд холбоотойгоор муу юм сонсогдож байгаа. Үүнд их анхааралтай дүгнэлт хийж ажиллана биз. Эцэст нь хэлэхэд тэгээд цэрэг хүн шиг, генерал хүн шиг нэр төртэй алба хашихыг хүсье.

 Ингээд Монгол Улсын Ерөнхийлөгчийн өргөн мэдүүлсэн Зэвсэгт хүчний Жанжин штабын даргыг томилох тухай Байнгын хорооны санал дүгнэлтийг Улсын Их Хурлын чуулганы нэгдсэн хуралдааны хэлэлцүүлэгт оруулж хэлэлцүүлье гэсэн томьёоллоор санал хураалт явуулъя. Гишүүд саналаа өгнө үү. Санал хураалт явж байна. Манай Байнгын хороо их сайн байгаа. За 13 гишүүн оролцож, 92.3 хувийн саналаар Ерөнхийлөгчийн санал дэмжигдлээ.

 Байнгын хорооны санал, дүгнэлтийг Улсын Их Хурлын чуулганы нэгдсэн хуралдаанд илтгэх гишүүнээр Ц.Цолмон сайдыг томилъё. Тэр нь зүй ёсны асуудал болох байх. Сайд нь Жанжин даргаа оруулах нь зөв байх гэж бодож байна. Баярлалаа.

 3-р асуудал. Монгол Улсын цөмийн зэвсгээс ангид байх статусыг шинэ түвшинд гаргах тухай Улсын Их Хурлын тогтоолын төслийн анхны хэлэлцүүлгийг хийнэ. Ажлын хэсгийг танилцуулъя. Ж.Энхсайхан -Онц бөгөөд Бүрэн эрхт элчин сайд.

 Горимын санал, Л.Болд гишүүн.

 **Л.Болд: -** Зүгээр Ж.Энхсайхан сайд бол мэргэжлийн талаасаа болж байна л даа. Гэхдээ одоо яг асуудал хэлэлцэх үед энэ чинь одоо Гадаад яамнаас нь хүн байдаггүй юм уу, би бүр гайхаад. Одоо сүүлийн үед Гадаад яам чинь Их Хурал дээр нэг мэргэжилтэн л явуулдаг. Эсхүл одоо яг албан ёсны яамны бол албан тушаал байхгүй шүү дээ. Ж.Энхсайхан сайд чинь. Энэ чинь гадаад бодлогын том асуудал шүү дээ. Гадаад харилцааны яам нь тэгээд дараа нь бид нар мэдээгүй Их Хурал түүгээрээ шийдсэн гээд сууж байх юм биш биз дээ. Ер нь энэ бол бас л болохгүй л дээ. Манай энэ Байнгын хорооны ажлын алба энэ юу болж байна вэ энэ чинь одоо. Нэгдмэл гадаад бодлого гээд бид чинь зөндөө юм яриад л хууль тогтоомж гаргаад л тийм ээ, маш олон асуудал байгаа шүү дээ. Үүн дээр одоо байх ёстой биз М.Батчимэг гишүүн ээ. Эсхүл байх ёсгүй юм уу?

 **Ж.Энхбаяр: -** Үүн дээр Л.Болд гишүүн ээ, санаачлагч, Улсын Их Хурлын тогтоолын төслийг санаачлагчид нь манай Байнгын хорооны гишүүд байгаа юм. Энэ бол Засгийн газар буюу бусад зүгээс биш. Тийм. За ингээд. Ярилцахгүй ээ, Л.Болд гишүүн ээ, Л.Болд гуай юм хум хэлэхгүй. Тогтоолын төсөлтэй холбогдуулан асуулт асуух гишүүд байна уу? Нэрээ өгнө үү.

 **С.Оюун: -** Эхлээд танилцуулга биз дээ.

 **Ж.Энхбаяр: -** Сонсоод энэ чинь, сонсоод, яваад энэ чинь бараг, тийм хэлэлцүүлгийн асуудал явж байгаа. Хэлэлцүүлэг явж байгаа, анхны хэлэлцүүлэг. Одоо горимын санал нь Гадаад хэргийн яамыг оролцуулна гэж байгаа юм уу? Тийм. Ажлын хэсэг нь байгуулагдаад, санаачлаад, ажиллаад, хэлэлцэх эсэх нь шийдэгдээд одоо анхны хэлэлцүүлэг явж байна. Асуулт, С.Оюун гишүүн. Асуулт. С.Оюун гишүүн асуу. Та асуултаар явах нь уу? Асуусан сая.

 **С.Оюун: -** Ажлын хэсэг гараад 1-р хэлэлцүүлэг рүү орж байгаа ч гэсэн ажлын хэсэг дээр 1-р хэлэлцүүлгийн үед ямар нэгэн нэмэлт, өөрчлөлтгүй яг анхныхаараа явж байгаа юм уу? Байр суурь санал юм уу танилцуулах юм орж ирвэл дарга.

 **Ж.Энхбаяр: -** Санаачлагч хариулъя. Ажлын хэсгийн ахлагч Р.Амаржаргал гишүүн. За энэ тогтоолын төслийн 1-р хэлэлцүүлэгт бэлтгэх хүрээн дотор бол зарчмын зөрүүтэй саналууд гараагүй байгаа. Зүгээр анхнаасаа ажлын хэсгийн хүрээнд анх санаачлах шатандаа бол үүнийг бол нэлээн сүрхий ярьсан юм. Зохион байгуулалтын талаас Гадаад харилцааны яамтай нэлээн ярьж байж бүх юмыг нь тохирч байж тэгээд албан ёсоор 2, 3 удаа саналыг нь сайдтай нь солилцож байж холбогдох газар, хэлтсийн дарга нарыг нь бүгдийг нь байлгаж байж, хэлэлцэж байж тэгээд хамтарсан байдлаар энэ томьёоллууддаа тусгасан юм. Өөрөөр хэлэх юм бол Гадаад харилцааны яамны өөрсдийнх нь санал бодлыг бүр яг томьёоллыг нь хамт сууж байгаад тусгаад, тэгээд орж ирж байгаа.

 Тийм учраас одоо бол техникийн тийм Засгийн газрын зүгээс бол ямар нэг асуудал байхгүй гэж ойлгож байгаа. Орж ирээгүй.

 **Ж.Энхбаяр: -** Одоо өөр зарчмын зөрүүтэй саналтай байвал гишүүд саналын томьёолол бэлдээд, наашаа өгөөд санал хураалгах хэрэгтэй байна. Ц.Цолмон гишүүнд микрофон өгөөрэй.

 **Ц.Цолмон: -** Энэ асуудал бол ер нь 1988, 1989 оноос Гадаад яам дээр яригдаж эхэлсэн асуудал байгаа юм. Би бас тэр үед Гадаад яаманд ажиллаж байхдаа энэ чиглэлээр санал санаачилга гаргаад, удирдлагуудад бас бичиг цаас өгч байсан юм. Тэр үед бол бид нар аюулгүйн Нэгдсэн Үндэстний Байгууллагын Аюулгүйн зөвлөлийн байнгын гишүүн 5 орны Монгол Улсын аюулгүй байдлын талаарх ямар нэг баталгаа авъя тэр талаар хөөцөлдье гэсэн санал санаачилга гарч юм. Тэгээд түүний хүрээнд нэг чухал одоо сэжүүр гэх юм уу Монголын талаас одоо бас тавьж болох нэг чухал асуудал нь бол цөмийн зэвсэгтэй байх, байхгүй асуудал.

 Цөмийн зэвсгийн статусын асуудал гээд энэ чиглэл нь бол цаашдаа улам хөгжөөд ингээд энэ тайлангуудад бичсэн шиг ийм олон чухал алхмууд хийгдээд, цөмийн зэвсэгтэй 5 орны зүгээс манайд бол тодорхой баталгаа өгөөд явж байгаа юм. Тэгэхээр уг нь бол гол санаа нь бол тэр 5 гишүүн, цөмийн зэвсэгтэй 5 орны баталгаа авах нь чухал байгаа юм. Түүний өгөөш гэж хэлэх юм уу, түүний Монголын талаас тавьж байгаа зүйл нь бол манайх цөмийн зэвсэггүй болъё гэдэг. Өөрөөр хэлбэр зэвсгээ хурааж байгаа гэсэн үг. Байгуулаагүй байгаа цөмийн зэвсгээ хураагаад бид нар одоо энэ зэвсгийг хэрэглэхээ больё, үүний одоо цөмийн зэвсэггүй, газар дээрээ хэрэглүүлэхгүй больё гэсэн амлалт өгөөд, түүнийх нь хариуд цөмийн зэвсэгтэй 5 орон буюу Нэгдсэн Үндэстний Байгууллагын байнгын гишүүд бид нарт тэгвэл танай бас аюулгүй байдалд тусгаар тогтнолын баталгаа болгож бид нар ийм амлалтууд өгч байгаа ийм процесс болоод байгаа юм.

Тэгэхээр уг нь бол энэ нөгөө нэр нь бол цөмийн зэвсгээс ангид байх статусаа ахиулах нь гол биш. Нөгөө байнгын гишүүн 5 орноос авч байгаа аюулгүй байдлын баталгаагаа ахиулах нь гол байгаа юм.

 Гэхдээ тэр нь зөвхөн цөмийн зэвсэгтэй холбоотой асуудал биш байх л даа. Тэгэхээр миний санаа бол одоо энэ тогтоолын төсөлд оршил хэсэгт байдаг юм уу, эсвэл одоо даалгаж байгаа зүйлүүдэд нь байдаг юм уу Нэгдсэн Үндэстний Байгууллагын Аюулгүйн зөвлөлийн байнгын гишүүн орнуудаас Монгол Улсын Аюулгүй байдлын талаар гаргаж байгаа баталгааны төвшнийг ахиулах гэсэн тэр баталгааг нь ахиулах гэсэн томьёоллыг оруулж өгье гэсэн саналтай байна. Үүнийг одоо тэмдэглэх хэсэгт хэлж болно. Эсхүл 1 дүгээр зүйлээр одоо ингээд Засгийн газар ингэж ажиллах ёстой гэдэг дотор тэр гишүүн орнуудаас тэр байнгын гишүүдээс авч байгаа баталгаагаа ахиулах яг нарийндаа бол цөмийн зэвсгээс бас гадна цөмийн зэвсэггүй статус дээрээ нэмээд өөр зүйлийг бид нар олоод янз бүрийн арга хэрэгсэл сэдэл санаад энэ баталгаагаа л ахиулах нь гол байгаа юм гэдгийг хэлээд, саяын томьёоллыг бол энэ тогтоолын тэмдэглэх хэсэг буюу 1-р хэсэгт оруулмаар байна гэсэн саналтай байгаа юм.

 **Ж.Энхбаяр: -** Ц.Цолмон гишүүн дээр ийм санал байвал бичиж өгөөд, тэгээд санал хураах ёстой болж таарч байна. Бичээд өгөх үү? Санал хураалт явуулна. Хэрэв горимын … /үг тасрав./

 **Ц.Цолмон: -** Тэгвэл, эсвэл би томьёолоод шууд яах уу? Би энд бол бичсэн байна.

 **Ж.Энхбаяр: -** Томьёолол дээр санал хураалт явуулна.

 **Ц.Цолмон: -** Эсхүл томьёоллын хуудас дээр бичих юм уу, би томьёолох юм уу?

 **Ж.Энхбаяр: -** Та томьёоллын хуудас дээр бичээд өгнө гэсэн үг.

 **Ц.Цолмон: -** За тэгвэл саналын хуудсыг өгье. Тэгэхээр тогтоолын тэмдэглэлийн хэсэгт Нэгдсэн Үндэстний Байгууллагын Аюулгүйн зөвлөлийн байнгын гишүүн орнуудаас Монгол Улсын аюулгүй байдлын талаар өгч байгаа баталгааг ахиулах гэдэг тийм л үг оруулъя гэж байгаа юм.

 **Ж.Энхбаяр: -** Ажлын хэсэг.

 **Ц.Цолмон: -** Тийм. Одоо өгчхөөд байгаа байхгүй юу. Одоо энэ бид нарын бол энэ цөмийн зэвсэггүй статусаа ахиулъя гээд байгаа чинь тэр баталгааг л ахиулъя гээд байгаа шүү дээ. Тийм биз дээ. Тэрийг томьёолъё гэж байгаа. Тийм. Тэгэхээр үүн дээр бол бас хууль санаачлагчдын саналыг сонсож болно.

 **Э.Энхбаяр: -** Хариу тайлбар уу? Яах вэ үүн дээр нэмэлт тайлбар өгч болно. Тийм. Н.Энхболд гишүүн тайлбар өгье. Гэхдээ та заавал санал хураалт явуулна. Томьёоллоо өгөөрэй.

 **Н.Энхболд: -** Ерөөсөө энэ тогтоолын маань бүхэл үзэл санаа зөвхөн түүнд л чиглэж байгаа тогтоол. Ахиулахад чиглэсэн. Тэгээд ахиулах зорилгоор гээд тэгээд юмнуудаа бичвэл би бол нэг их тийм ач холбогдол нь байх юм болов уу даа л гэж бодож байна. Байгаа юм болов уу даа гэж гайхаж байна. Ерөөсөө энэ заалтуудын энэ тогтоолын үндсэн санаа нь бол тэр статусаа ахиулах, баталгааг ахиулахад л чиглэсэн ийм зүйлүүдийг тусгасан байгаа. Татаад авахгүй юм болов уу гэж бодоод л байна л даа, Ц.Цолмон сайдыг.

 **Ж.Энхбаяр: -** Дараагийн хэлэлцүүлэг яваад байгаа юм л даа. За санаачлагч М.Батчимэг гишүүн. М.Батчимэг гишүүний микрофоныг асаагаарай.

 **М.Батчимэг: -** Монгол Улсын энэ цөмийн зэвсэгтэй 5 гүрнээр баталгаа гаргуулахын тулд их олон жил бас тууштай ажиллаж, хэлэлцээр, яриа хэлэлцээр хийж байж энэ гүрнүүд хамтарч баталгаа гаргасан байдаг. Тэгэхээр баталгааг ахиулах гэдэг чинь бид нараас хамаарах асуудал биш л дээ. Тухайн орнуудын шийдвэр байхгүй юу. Тухайн 5 орны шийдвэр. Тэгэхээр баталгааг ахиулна гээд бид нар санал хураагаад ахиулъя гээд шийддэг, нөгөө орнууд чинь ямар нэг шийдвэр гаргахгүй бол тэгээд л байгаад л байна гэсэн үг. Тэгэхээр үндсэндээ бол яг сая би бол Н.Энхболд гишүүний хэлсэнтэй санал нэг байна. Энэ агуулга бүхэлдээ түүнд чиглэж ажиллаж байгаа. Тэгээд энэ олон конвенцид нэгдэж байгаа олон улсын олон болон 2 талын одоо юуны шугамаар идэвхтэй ажиллана энэ заалтууд орж байгаа чинь яг тэр рүү л чиглэж байгаа байхгүй юу. Удаа дараа энэ баталгааг дахин, дахин авч байх энэ боломжийг хангахын төлөө л дахиад шинэ түвшинд ажиллая гэсэн тогтоол л доо.

 Тэгэхээр би бол яг энэ томьёоллоор санал хураах нь бас нэг их ач холбогдолтой биш болов уу гэж бодоод байна. Бид нараас хамаарахгүй шийдвэр шүү дээ. Ахиулах эсэх чинь.

 **Ж.Энхбаяр: -** Тэгэхээр Ц.Цолмон гишүүн ээ санаачлагч нар хүсэлт тавилаа. Ц.Цолмон гишүүнд микрофон өгье.

 **Ц.Цолмон: -** Бид нарын одоо Монголын талаасаа гол зүйл нь бол нөгөө бусад цөмийн зэвсэгтэй орнуудаас баталгаа авах нь л гол байгаа шүү дээ. Баталгаа авахын тулд өгч байгаа юм нь бол цөмийн зэвсэггүй болж байгаа цөмийн зэвсэг нутаг дэвсгэр дээрээ цөмийн зэвсэг тараахгүй байгаа энэ тэр гээд тэд бол манай өгч байгаа хэсэг байгаа. Тэгэхээр яах вэ манай нөхдийн саяын хэлж байгаа заавал яг энэ бичиг баримтад тэр томьёоллыг нь оруулах нь заавал оруулах гээд хэрэггүй байж болох юм. Угаасаа агуулгаараа түүний төлөө явж байгаа гэсэн дүгнэлттэй байна тийм ээ? Түүнтэй бол санал нэг байна. Тийм учраас зүгээр энэ бичиг баримтаа хурдан түргэн явуулах үүднээс энэ томьёоллыг, ер нь зүгээр манай Байнгын хороо энэ сэдвээр оролдож байгаа хүмүүст хаана, хаана ойлгох зүйл нь бол цөмийн зэвсгийн статус нь бол манай өгч байгаа зүйл. Түүнийгээ аль болох бага өгөх ёстой. Түүний оронд бид нар бол тэр орнуудаас баталгаа авч байгаа. Тэр баталгаагаа аль болохоор илүү авах, илүү бэхжүүлэх талаар бид нар цаашдаа ажиллах ёстой шүү гэдэг дээр санал нэгтэй байгаа байх гэж бодож байна. Тэгвэл санал хураалгахаа больё. Нэгэнт одоо хурлын протокол зүйлүүдэд туссан. Цаашдаа энэ сэдвээр ажиллаж байгаа хүмүүс маань санааг дэмжиж байгаа учраас яг энэ тухайн бичиг баримтад оруулахаа больё.

 **Ж.Энхбаяр: -** Баярлалаа. Асуулт асуулаа. Зарчмын зөрүүтэй санал гарлаа. Санаачлагч татан авсан тул одоо санал хураалт явуулах болж байна. Ингээд Монгол Улсын, бичээд өг томьёоллууд байна уу? Тийм. За протокол. Л.Болд гишүүн.

 **Л.Болд: -** Энэ өөрөө их чухал тогтоол учраас үнэхээр үүнийг Их Хурлын урт бизнест оруулаад тэгээд хойш явуулахыг хүсэхгүй байна. Тийм учраас янз бүрийн томьёолол бол өгөхгүй. Одоо эхний хэлэлцүүлгээр нь батлах ийм саналыг гаргаад үүнийг хурдан батлуулахад бол санал нэг байна. Гэхдээ зүгээр би нэгэнт мэргэжлийн Байнгын хороо хуралдаж байгаа учраас Гадаад яам байж байгаад энэ чухал асуудлыг хэлэлцэхдээ бол тогтоол нь яах вэ тогтоолоороо, гэхдээ цаашдаа дүр зургаа гаргая гэж бодсон байхгүй юу. Одоо жишээ нь хэн Ж.Энхсайхан сайд чинь одоо яг ямар статустай байгаа вэ, албан ёсоор, та чинь? Ийм байгаа байхгүй юу. Одоо энэ талын гол хүнээ ингээд тэтгэвэрт гаргасан. Одоо яг Гадаад яам дээр би шүүмжлээд байгаа юм л даа. Үнэхээр яг шинэ жилийн өмнөх өдөр 36 хүнээ халж хаяад, одоо гадаадад байгаа хугацаа нь болоогүй 10 сараас 2 жил гаруй болж байгаа 46хүнийг татсан. Тэгээд бүх энэ ажил хариуцаж байсан энэ салбарын гол мэргэжлийн хүмүүсээ тэтгэвэрт нь гаргаад хөөгөөд гаргасан.

 Одоо ингээд Ж.Энхсайхан гуай бол одоо жишээ нь энд тэтгэврийн төлөөлөл энд сууж болохгүй байхгүй юу. Энэ бол Гадаад яамны төлөөлөл байх ёстой. Тийм учраас энд протоколд бид нар юу өгөх ёстой вэ гэхээр үүний цаана нь зүгээр хоосон тогтоол бид нарт хэрэггүй. Хангалттай энэ чинь НҮБ-ын 5 гүрэн зөвшөөрсөн тунхаглал юмнууд хангалттай байгаа шүү дээ. Үүний тухайд бид нар жил болгон Монгол Улс яг энэ хаяг үүгээр хаягласан олон улсын бага хуралтай болох ёстой юм. Үүний цаана зардал батлагдах ёстой байхгүй юу. Гадаад яам тодорхой зардлаа үүнд зарах ёстой юм. Төсвөө. Заавал төсөв нэмэх асуудал биш дотроо зохицуулалт хийгээд нэг их том төсөв хэрэггүй. Үнэхээр дэлхийн том мэргэжилтнүүдийг авчраад жилдээ нэг удаа 2 жилдээ үгүйдээ нэг удаа Монголд яг энэ сэдвээр хурал болж байх ёстой юм. Эргээд Ж.Энхсайхан гуай шиг ийм хүмүүс бол насан туршдаа одоо үүгээр хамгийн тэргүүний мэргэжилтэн өнөөдөр хэн байна, дипломат хэн байна. Тусгай үүрэг гүйцэтгэгч элчин сайдаар ажиллаж байх ёстой юм. Энэ ажил чинь эзэнтэй байх асуудал байхгүй юу. Би үүнийг л Гадаад яаманд анхааруулах гээд байгаа юм.

 Түүнээс яах вэ зүгээр хүн амьтны хаяг зүүгээд хэдэн хүмүүсийг нааш цаашаа зөөгөөд найз нөхөр, хамаатан садан одоо тиймэрхүү юмнуудаа солих тэр бол надад үнэхээр сонин биш. Тэр яам дотор надад оруулсан нэг ч хүн байхгүй үнэнээ хэлэхэд. Тийм учраас би бол үнэхээр тэр хүмүүсийн өмнөөс л санаа зовж байгаа юм. Ер нь бол ажлаа бодох юм бол үнэхээр энэ яам бол өнөөдөр ажлаа хиймээр байна. Ийм юмнууд дээрээ яг жинхэнэ энэ Байнгын хороон дээрээ ярьж сууж, оролцож, сонсож тийм ээ ингэж байж энэ парламент парламент шиг болно. Байнгын хороо Байнгын хороо шиг болно.

 Тэгэхгүй бол үнэхээр бид одоо арагшаа ухраад байна шүү гэдгийг л хэлмээр байгаа юм. Үүнийг Байнгын хорооны протоколд үүнийг хэлэлцэх үеэр одоо Ц.Цолмон сайд бүр шат ахиулах маш тодорхой юм ярьж байна шүү дээ. Тийм ээ, энэ ажлыг хариуцаж, энэ ажлыг нь мэддэг хүн. За энэ бол зөв байхгүй юу. Ингэхийн тулд яах ёстой вэ ийм юм бодитой барьцтай арга хэмжээ бид нар чиглэл болгож өгөх ёстой байхгүй юу. Түүнээс энэ тогтоол маань тунхаглал шүү дээ. Зүгээр Байнгын хороонд жил болгон тайлагнаад тэгээд энэ талаар ингээд мэдээлэл аваад ажиллаад бай гэдэг ийм тогтоол бол тусдаа асуудал. Үүний цаана чинь бол бодитой ажил явах ёстой. Бодитой хүмүүс ажиллах ёстой юм. Энд байгаа Монголын тэр төрийн санамж арилах ёсгүй юм. Тэтгэвэрт гарах ёсгүй юм. Та генерал тэтгэвэрт гарах ёсгүй гээд хэлж байсан. Ярилцлага өгч байсан. Элчин сайд бас тэтгэвэрт гарах ёсгүй. Тийм юм байхгүй, Байнгын хорооны дарга аа. Та анхаараач. Үүн дээр бол ингээд чиглэл өгөөд араас нь бид бас нэг Байнгын хорооны гишүүд ярьж байна, Их Хурлын гишүүд ярьж байна гээд бид нарт бас хүндэтгэлтэй хандаад, та бол Байнгын хорооны дарга болгосон юмны хэрэгжилтийн хойноос явдаг, тайланг нь шаарддаг, шаардлага тавьдаг ийм л хүн гэж болсон шүү дээ. Түүнээс та бид нарын дарга болоод ганцаараа тэнд бол одоо захираад, зарцуулаад явах асуудал биш шүү дээ, тийм ээ.

Тэгээд бид нар бол Байнгын хорооны жирийн гишүүний хувьд, Их Хурлын энгийн номхон гишүүний хувьд бол ажлаа танд тайлагнаад ингээд саналаа хэлж байна. Та болгооно уу.

 **Ж.Энхбаяр: -** За болгооё.

 **Л.Болд: -** Тэр хүмүүст хэлж өгнө үү. Нэгэнт энд ирж сонсдоггүй юм бол та дамжуулна уу гэж танд уриалж байна. Баярлалаа.

 **Ж.Энхбаяр: -** За зөв зүйтэй санал гарч байна. Л.Болд гишүүн ээ. Тийм. Үүн дээр нэгэнт ийм саналуудыг энэ асуудалтай холбоотой гарсан саналуудыг бид нар нэгтгээд Гадаад хэргийн яамд протоколд ийм туслаа гээд үүрэг өгөөд үүн дээр анхаар гэдэг чиглэлийг бүгдээрээ арга хэмжээ авъя. Ингээд санал хураалт явуулъя. Л.Болд санал хураалт явуулъя. Л.Болд гишүүн анхны хэлэлцүүлгээр баталъя гэсэн бас горимын санал гаргалаа. Тэгэхээр гишүүд анхааралтай байгаарай.

 Монгол Улсын цөмийн зэвсгээс ангид байх статусыг шинэ түвшинд гаргах тухай Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанаар анхны хэлэлцүүлэгт оруулж хэлэлцүүлэхийг дэмжье гэсэн томьёоллоор санал хураалт явуулна. Үүнийгээ бид анхны хэлэлцүүлгээр явуулна гэж ойлголоо шүү. Ингээд хамт явуулъя, 2 санал хураагаад яах вэ? За санал хураалт. 2 хуваах уу тийм ээ? За, 2 хуваая. Тийм оруулъя. За санал хураалт. Тэгье. 15 гишүүн оролцож, 100 хувийн саналаар дэмжлээ.

 Одоо ингээд горимын саналаар санал хураалт явуулъя. Дэмжигдсэн байна тийм үү? За байж байгаарай. Гишүүд ээ дахиад санал хураалт явагдаж байна шүү. 15 гишүүн оролцож 100 хувийн саналаар дэмжигдлээ. Байнгын хорооны санал, дүгнэлтийг Улсын Их Хурлын чуулганы нэгдсэн хуралдаанд илтгэх гишүүнийг томилъё. Л.Болд гишүүнийг асуудал оруулахыг томиллоо. Болж байна уу? За. Тийм байна.

 4-р асуудал. Ялтан шилжүүлэх тухай Монгол Улс Бүгд Найрамдах Казахстан Улс хоорондын гэрээний төслийг зөвшилцөхөөр орж ирж байна. Р.Амаржаргал гишүүн.

 **Р.Амаржаргал:** - Байнгын хорооны дарга аа, үүн дээр нэг ийм үг байгаа юм. Тогтоох гээд тэгээд нь гээд тогтоох нь гээд нэг нь гэж байна шүү дээ тэр эд нар нь орхигдсон байгаа. Тэгээд үүн дээр тогтоох нь гээд нэг үг протокол гээд бичихдээ бол юу протоколыг ы-ээр бичсэн байгаа. Протокол гэж бичихээр конвенци гэдгийг ы-ыг урт ий болгох энэ тэр гэсэн нэг тийм үг үсгийн алдаанууд байгаа түүнийг бол бид нар засаж болно, Байнгын хороон дээр засаж болно тийм үү?

 **Ж.Энхбаяр: -** Тийм ээ. Энэ редакцаар бид нар ажлын хэсэгт үүрэг өгөөд янзалъя. Нэлээн олон юм байна. 2, 3 юм би бас харсан. Үүн дээрээ соёрхон батална гэдэг маань протоколыг соёрхон баталдаггүй юм байна. Протоколд нэгдэн орох асуудал байж байгаа юм байна.

 **Р.Амаржаргал: -** Харин тийм. Нэгдэн орох гэсэн тийм юм байгаа. Тэрийгээ би янзлаад оруулна.

 **Ж.Энхбаяр: -** Цаг алдалгүй үндсэн үгнүүдийг янзлаад явъя гэж байгаа юм. Баярлалаа. Дараагийн асуудал. Ялтан шилжүүлэх Бүгд Найрамдах Казахстан Улс хоорондын гэрээний төслийг зөвшилцөх ажлын хэсгийг танилцуулъя. Д.Дорлигжав -Хууль зүйн сайд, Л.Мандваа -Хууль зүйн яамны Гэрээ эрх зүй, хамтын ажиллагааны газрын ахлах мэргэжилтэн, Г.Батчимэг -Гадаад хэргийн яамны Олон улсын эрх зүйн газрын 3 дугаар нарийн бичгийн дарга байна. П.Хосбаяр -Шүүхийн шийдвэр гүйцэтгэх ерөнхий газрын Тогтоол гүйцэтгэлийн газрын дарга баярлалаа. Гэрээний төслийн танилцуулгыг Засгийн газрын гишүүн, Хууль зүйн сайд Д.Дорлигжав хийнэ.

 **Л.Болд: -** Ингээд гадаад яамнаас хүн байхгүй байна.

 **Ж.Энхбаяр: -** Байна.

 **Д.Дорлигжав: -** Байнгын хорооны дарга, эрхэм гишүүд ээ, Хууль зүйн яам сүүлийн жилүүдэд Монгол иргэд олноор зорчдог бөгөөд аливаа төрлийн гэмт хэрэгт холбогдох болсон зарим орнуудтай эрх зүйн туслалцаа харилцан үзүүлэх, гэмт этгээд шилжүүлэх, ялтан шилжүүлэх тухай гэрээ байгуулах чиглэлээр гэрээ байгуулах чиглэлээр ажиллаж байна.

Ялтан шилжүүлэх асуудлаар Монгол Улс нийт 7 улстай 2 талт гэрээ байгуулсан бөгөөд энэ удаа Бүгд Найрамдах Казахстан Улстай ялтан шилжүүлэх гэрээ байгуулахаар гэрээний төслийг харилцан тохироод байна.

Монгол Улс, Бүгд Найрамдах Казахстан Улстай “Иргэний болон эрүүгийн хэргийн талаар эрх зүйн туслалцаа харилцан үзүүлэх тухай гэрээ”, “Гэмт хэрэг үйлдэгсдийг эрүүгийн хариуцлагад татах буюу таслан шийдвэрлэх тогтоолыг биелүүлэхээр шилжүүлэн өгөх тухай” гэрээнүүдийг 1993 онд байгуулсан.

Ялтан шилжүүлэх гэрээний төсөл нь 21 зүйлтэй бөгөөд уг гэрээгээр харилцах байгууллага, шилжүүлэх нөхцөл, ялтан шилжүүлэх шаардлагатай баримт бичиг, ялтны зөвшөөрөл, ялтныг шилжүүлэх болон шийтгэх тогтоолыг гүйцэтгэх, ялтанд уучлал, өршөөл үзүүлэх асуудлуудыг зохицуулсан болно.

Тус гэрээ олон улсын гэрээний тухай хуулийн 10 дугаар зүйлийн 1-т зааснаар заавал соёрхон батлах олон улсын гэрээнд багтах тул энэхүү гэрээний талаар Засгийн газар Улсын Их Хуралтай зөвшилцөх ёстой билээ. Улсын Их Хурлын Хууль зүйн байнгын хороо 2015 оны 6 сарын 16-ны өдрийн хурлаараа гэрээ байгуулах асуудлыг хэлэлцэн дэмжсэн болно. Иймээс Засгийн газрын Монгол Улсын Засгийн газар Бүгд Найрамдах Казахстан Улсын хооронд ялтан шилжүүлэх тухай гэрээний төслийг хэлэлцэж, дэмжиж холбогдох шийдвэр гаргаж өгөхийг хүсье. Анхаарал тавьсанд баярлалаа.

**Ж.Энхбаяр: -** Баярлалаа. Хэлэлцэж байгаа асуудалтай холбогдуулан асуулт асуух гишүүд нэрээ өгнө үү. Ажлын хэсэг. Танилцуулсан. Л.Мандваа -Хууль зүйн яамны Гэрээ эрх зүй, хамтын ажиллагааны газрын ахлах мэргэжилтэн, Г.Батчимэг -Гадаад хэргийн яамны Олон улсын эрх зүйн газрын 3 дугаар нарийн бичгийн дарга байна. П.Хосбаяр -Шүүхийн шийдвэр гүйцэтгэх ерөнхий газрын Тогтоол гүйцэтгэлийн газрын дарга гэсэн ийм бүрэлдэхүүн байна. Т.Ганбаатар нэмж ирсэн байна. Т.Ганбаатар аль газрын дарга вэ? Хууль зүйн нэгдсэн бодлогын газрын дарга Т.Ганбаатар нэмэгдэж ирсэн байна.

Хэлэлцэж байгаа асуудалтай холбогдуулан асуулт асуух гишүүд нэрээ өгсөн үү. Д.Дэмбэрэл, С.Оюун, Ц.Баярсайхан за тасаллаа. Д.Дэмбэрэл гишүүн асууя. Хаана байгаа юм бэ, унших ёстой билүү? Хууль зүйн байнгын хорооны дүгнэлтийг Улсын Их Хурлын гишүүн Л.Болд унших юм байна.

**Л.Болд: -** Танд өгчхөөд байна шүү дээ. Байнгын хорооны дарга, эрхэм гишүүд ээ, “Ялтан шилжүүлэх тухай Монгол Улс, Бүгд Найрамдах Казахстан Улс хоорондын гэрээ”-ний төслийг зөвшилцөх тухай асуудлыг Хууль зүйн байнгын хороо 2015 оны 06 дугаар сарын 16-ны өдрийн хуралдаанаараа хэлэлцлээ.

 Байнгын хорооны хуралдаанаар дээрх асуудлыг хэлэлцэх үед Улсын Их Хурлын гишүүд ажлын хэсгийн гишүүдээс асуулт асууж, хариулт авсан бөгөөд гэрээний төсөлтэй холбогдуулан зарчмын зөрүүтэй санал гаргаагүй болно.

 Хуралдаанд оролцсон гишүүд “Ялтан шилжүүлэх тухай Монгол Улс, Бүгд Найрамдах Казахстан Улс хоорондын гэрээ”-ний төслийг зөвшилцөх асуудлыг санал нэгтэйгээр дэмжсэн болно.

Байнгын хорооны эрхэм гишүүд ээ, “Ялтан шилжүүлэх тухай Монгол Улс, Бүгд Найрамдах Казахстан Улс хоорондын гэрээ”-ний төслийг зөвшилцөх талаар Хууль зүйн байнгын хорооноос гаргасан санал, дүгнэлтийг хэлэлцэн шийдвэрлэж өгөхийг хүсье. Анхаарал тавьсанд баярлалаа.

**Ж.Энхбаяр: -** Д.Дэмбэрэл гишүүн асууя.

**Д.Дэмбэрэл: -** Баярлалаа. Би ганцхан асуулт асууя. Энэ Казахстан манай 2-ын чинь хооронд ялтангууд шилжүүлэхээр тийм олон байдаг юм уу? Ер нь ямар хэргүүд голдуу Казахстан манай 2-ын хооронд иргэдийн хооронд гарч байгаа вэ? Тэр тийм их олон ялтан шилжүүлэх тухай асуудал гардаг юм уу, зүгээр ер нь гарч магадгүй гэж Ялтан шилжүүлэх гэрээг урьдчилан баталж авч байгаа юм уу? Баярлалаа.

**Ж.Энхбаяр: -** 2 номер, Д.Дорлигжав сайд хариулъя.

**Д.Дорлигжав: -** Одоогийн байдлаар Казахстан Улсад 5 Монгол иргэн, Монгол Улсад 1 Казах иргэн ял эдэлж байгаа. 2 Монгол иргэнийг Казахстан Улсаас шилжүүлж авсан байгаа. Бүгд Найрамдах Казахстан Улсад жилд дунджаар 10 гаруй мянган иргэн зорчиж байна. Байнга нааш, цаашаа, 2 улсын хооронд. Тэгэхээр энэ иргэдийн хөдөлгөөн их байгаа ийм үед бол одоо иргэдтэй холбоотой асуудал гардаг. Түрүүн сая миний хэлээд байгаа тэр 2 иргэнийг бид гэрээгүй байхад эргүүлж авсан. Нэлээн бэрхшээлтэй авсан. Одоо ар тал нь ч бас их хүсэлт гомдол тавьж байсан. Тэгэхээр цаашдаа ийм асуудал энэ 10 мянган хүний дунд хамгийн их өргөн маш их хүмүүс зорчдог, ирдэг, очдог улсын нэг болж байгаа учраас цаашдаа ийм эрх зүйн туслалцаа үзүүлэх ийм асуудал гарах нь гэж үзэж тэгээд ингээд Казахстан Улстай энэ гэрээг байгуулахаар ингэж урьдчилан ярилцсан байгаа.

**Ж.Энхбаяр: -** Баярлалаа. С.Оюун гишүүн асууя.

**С.Оюун: -** Би 2 асуулт байгаа. 1-ийг нь Д.Дэмбэрэл гишүүн асууллаа. 2 дахь нь Гадаад хэргийн яамныхан энд нэгэнт байгаагийнх тэгээд бас Хууль зүйн яамнаас ч гэсэн асууя. Малайз Улсад сая нэг эмэгтэй бас амиа алдсан байсан. Тэгээд нөгөө тэр асуудал ер нь хэргийг нь тодруулах асуудал дээр та нар хэр их анхаарал тавьж байна вэ? 2-рт Ш.Алтантуяа, Шаарийбуугийн Алтантуяагийн асуудал бас 8-9 жилийн өмнө болсон хэрэг. Тэгээд энэ шүүх, цагдаагаар явсаар байгаад саяхан 5 сарын 16, 17 билүү дээ дахиад шүүхээр асуудал явж байгаа шүү дээ. Тэгэхээр үүн дээр Гадаад хэргийн яам, Хууль зүйн яам хэр их анхаарлаа хандуулж байна вэ? Иргэнийхээ хойноос ер нь хэр их хөөцөлдөж байна вэ? Маш их ээдрээтэй ийм хэрэг. Шийдэгдэх нэг шийдэгдээд л нэг болиод л дахиж нэг шийдэгдэх гээд байгаа юм шиг. Тэгэхээр үүн дээр ер нь анхаарал тавихгүй байна гэж гэр бүлийнхэн нь байнга гомдоллодог. Тэгэхээр яг ингээд аль, аль яамнаас нь би асууя гэж бодож байна.

**Ж.Энхбаяр: -** Хууль зүйн Д.Дорлигжав сайд хариулъя. Дараа нь Гадаад хэргийн яам Г.Батчимэг хариулна.

**Д.Дорлигжав: -** Тэнд манай консулын газар ч юм уу элчин төлөөлөгчийн газар байдаггүй учраас бол одоо жаахан түвэгтэй байдаг юм шиг байна лээ Гадаад яам руу бид манайд иргэд хандах болгонд Гадаад яам руу ханддаг. Гадаад яам бол бас л одоо тойм төдий мэдээллээр ингэж харилцдаг. Ер нь бол Малайз Улсад манай сурч байгаа оюутан залуучууд ч бий. Түүний хажуугаар одоо энэ хориотой наймаа эрхлэх үйл ажиллагаанд татагдаж оролцсон, оролцдог тэнд байнга амьдардаг болсон цөөн тооны хүмүүс байгаа.

Тэгээд тэд нар нь тэнд байгаа оюутнуудаа уруу татах, тэд нартай холбогдох байдлаар ингэж өргөжих хандлага одоо гарч байгаа юм. Тэгэхээр одоо бид үүнээс одоо үнэндээ иргэдийнхээ хойноос тэнд байгаа бүх хүмүүсийн хойноос санаа тавиад байх боломж их байгаа. Их бага байгаа. Тийм учраас ер нь Хууль зүйн яамны санал бол тэнд консулын газар ажиллуулахгүй боломж юу байдаг юм бол. Эсхүл тэр одоо Сингапурт байгаа элчин сайдын яамны харьяа нэг консулын төлөөллийн газар ажиллуулж ингэж энэ хүмүүст анхаарал тавьж, тэр хүмүүсээ гэмт хэргээс сэргийлэх тал дээр хүмүүстэйгээ ажиллахгүй бол одоо үнэндээ үүнээс бол бид бодитой туслалцаа, ажиллагаа явуулах боломжгүй байгаа юм.

**Ж.Энхбаяр: -** Гадаад хэргийн яам, 4-р микрофон, Г.Батчимэг.

**Г.Батчимэг: -** Малайз Улсад гарсан хүн амины гэмт хэргийн хувьд бол манай консулын газар Тайландад суугаа Элчин сайдын яамаар дамжуулаад, Тайланд дахь Элчин сайдын яам маань Малайз Улсыг хавсран суудаг. Түүгээрээ дамжуулаад холбогдох байгууллагуудтай нь бол холбогдоод явж байгаа. Цаг тухайд нь хэвлэл мэдээллээр болон бусад мэдээллүүдийг нь бол хуульд заасан хүрээнд нь бол гаргаж өгч байгаа. Ажиллаж байгаа бид нар.

**Ж.Энхбаяр: -** Тодруулъя. С.Оюун гишүүн.

**С.Оюун: -** Хэвлэл мэдээллээр бол тодруулж байгаа гэсэн үг байна лээ. Ерөөсөө тодорхой юм өчигдөр ороогүй шүү дээ. Яагаад санаа зовоод байна вэ гэхээр тэнд бас иргэд яг ялангуяа тэр 8, 9 жилийн өмнө болсон хэрэг одоо бол бас яг эцэслээд шийдвэрлэгдэж чадаагүй. Сая нэг 5 сарын 16, 17-ны шүүхээр л нэг хэсэгчлэн юм уу шийдэгдэж байгаа ийм сурагтай байгаа. Тэгээд яг энэ би ч гэсэн Гадаад хэргийн сайд байхад гэр бүл нь бид нарт хандаж байсан. Түүнээс хойш одоо бас нэлээн олон жил боллоо. 8 жил боллоо. Тэгээд Монгол Улс Гадаад хэргийн яам энэ иргэнийхээ хойноос хангалттай хөөцөлдөхгүй байна. Сая нөгөө Д.Дорлигжав сайдын хэлдгээр тэнд консулын газар байхгүй, элчин байхгүй. Тэгээд л нэг өргөмжит консулаар дамжуулдаг юм аа нэг тойм маягийнх гээд ингээд л бас орхиж болохгүй байгаад байгаа байхгүй юу.

Тэгэхээр энэ саяын сүүлд гарсан хэрэг дээр ч гэсэн нөгөө иргэнээ яг аль иргэн гэж тодорхойлж чадсан юм уу? Өчигдөр гэхэд зүгээр л мэдээлэл хүлээж байна тодорхойгүй байна гэсэн нэг юм хэвлэлээр гарсан шүү дээ. Гэхдээ би заавал өнөөдөр … /минут дуусав./

**Ж.Энхбаяр: -** Ц.Баярсайхан гишүүн асууя.

**Ц.Баярсайхан: -** Энэ Казахстан Улстай иргэний болон эрүүгийн хэргийн талаар эрх зүйн туслалцаа харилцан үзүүлэх тухай гэрээ гээд 1993 онд байгуулсан юм байна шүү дээ, тийм ээ? Би бол боддог юм энэ ялангуяа Монгол иргэд олноороо ажиллаж, амьдарч, сурч байгаа орнуудад бол энэ иргэдэд эрх зүйн туслалцаа үзүүлэх тийм байгууллага, консулын газар гэхээр бол үндсэндээ визнээс бол хэтрэхгүй шүү дээ. Мэдээж хуулийн байгууллага, янз бүрийн байгууллагатай нэг уулздаг байх. Тэгэхээр энэ чиглэлийн үйл ажиллагааг нь бол яаж дэмжих юм байгаа юм. Үнэхээр одоо тэнд гэмт хэрэгт холбогдож байгаа хүмүүст яг хууль зүйн талаас зөв зөвлөгөө өгдөг, өмгөөлөгч олж авахад нь тусалдаг барьдаг ийм функц юм бол энэ гэрээн дээр байгаа юу, үгүй юу.

Тэгэхээр одоо жишээлбэл Солонгос Улсад ажиллаж байгаа 20 хэдэн 20-оод мянган хүнд бол энэ бол асар их хэрэгтэй. Монголын Элчин сайдын яамны бүтцэд чинь бол улс төрийн зөвлөх гээд 3 хүн сууж байдаг байхгүй юу. Хөдөлмөрийн атташе ч байхгүй шүү дээ. Тэгээд хөдөлмөрийн эрх зүй юмтай нь зонхилдог. Хувийн хэвшлийн ганц нэг хууль зүйн зөвлөгөө барьдаг тийм бас байгууллага байгаа юм байна лээ. Үгүй тийм байгууллагатай нь эндээс одоо Гадаад хэргийн яам байдаг юм уу, Хууль зүй дотоод хэргийн яамнь байдаг юм уу холбоо тогтоогоод тэд нартай бас одоо эндээс ирэх иргэний болон эрүүгийн хэрэг дээр нь энэ хөдөлмөрийн эрх зүй олон чиглэлийн туслалцаа үзүүлдэг, дэмждэг тэнд иргэдэд үйл ажиллагаа явуулахад нь туслах ийм боломж одоо ямар байдаг юм бэ? Эсхүл Элчин сайдын яаманд одоо яг энэ чиглэлээр хуулийн зөвлөгөө юмаа өгдөг. Тэнд бас хувийн хэвшлийн байгууллагууд бас иргэдэд үйлчлэх энэ бололцоог нь гаргаж өгдөг. Тэдэнтэйгээ хамтарч ажилладаг ийм бүтцийг хийвэл одоо яадаг юм бэ гэсэн ийм нэг санал ч юм уу, асуулт юм уу зүйл байна.

**Ж.Энхбаяр: -** 2 номер, Д.Дорлигжав сайд хариулъя.

**Д.Дорлигжав: -** Түрүүний Малайзтай холбогдуулаад нэг мэдээлэл нэмж хэлэхэд Малайз Улстай энэ эрх зүйн туслалцаа харилцан үзүүлэх, ялтан солилцох тухай гэрээ байгуулахаар хүсэлт тавьсан. Малайз Улсын тал одоохондоо хариу өгөөгүй ийм байгаа юм байна.

Саяын Ц.Баярсайхан гишүүний асуудаг дээр бол ер нь юу л даа. Элчин сайдын яам, консулын газар, элчин сайдын яамны бүрэлдэхүүн зарим улсууд нэмээд хөдөлмөрийн атташе, цэргийн атташе, цагдаагийн төлөөлөгч гээд ингээд ажиллуулдаг. Тэгэхээр зэрэг ялангуяа Солонгос мэтийн ийм газар бол магадгүй тэр цагдаагийн төлөөлөгч юм уу, хуулийн атташе байж тэр хүмүүст туслалцаа үзүүлэх ийм ажлыг зохион байгуулах бололцоотой. Одоо бол энэ бүх үүрэг консулын үүрэг байж байгаа. Консулын үүрэг байж байгаа. Гэхдээ одоо Солонгос Улсад ажиллаж байгаа элчин сайдын яамны бүрэлдэхүүн бол тийм бага бүрэлдэхүүн биш байх. Би сайн мэдэхгүй байна. Ер нь бол хууль зүйн атташе тусгайлан ажиллуулах шаардлагатай гэвэл манай яам бол тэнд бол дэмжихэд бэлэн байна.

**Ж.Энхбаяр: -** Баярлалаа. Нэг асуулт байна. Энэ европ болон энэ Хонг Конг Улсад сүүлийн үед их гараад байгаа зохион байгуулалттай манай хулгайн бүлэглэл их идэвхтэй ажиллаад байна л даа. Янз бүрийн үзэсгэлэн худалдаа, томоохон үнэт эдлэлийн юм дээр нэлээн юм гарлаа. Дандаа Монголын зохион байгуулалттай хулгай. Сая Малайзад холбоотойгоор тэр хар тамхины гэмт хэрэгтэй холбоотойгоор дамжуулдаг, тээвэрлэдэг сүлжээ Малайз, Сингапур гэсэн ийм Малайз, Хонг Конг гэсэн ийм бүсүүд юманд үүсээд байна л даа. Үүн дээр Хууль зүйн яам арга хэмжээ авах бололцоо байна уу? Бид нэг 1990-ээд онд нэг нутаг нэгтнүүдээ бужигнуулаад байгаа хүмүүсийг татан авах ажиллагаа зохион байгуулж авчирч байсан, тийм биз. Манай цагдаагийн байгууллага, Хууль зүйн яам зохион байгуулаад. Түүн шиг ийм нэг улс орны нэр хүндийг гадна талд унагаад байгаа хүмүүсийг татан авчрах нэг тийм зохион байгуулах арга хэмжээ хийх бололцоо бий юу? Үүн дээр санаж бодож байгаа юм бий юу?

**Д.Дорлигжав: -** Тэр хулгай хийгээд баригдсан нь бол яах вэ баригдаж байгаа юм. Тэгээд баригдахгүй байгаа хүнийг хэнийг нь юу гэж мэдэж наашаа ир гэж хэлэх вэ? Баригдсан тэгээд ялаа эдлээд л ингээд л явж байгаа юм л даа. Жишээлбэл 2 жилийн өмнө Хонг Конг Улсад болсон том олон улсын үзэсгэлэн дээр маш их үнэтэй тийм эмэгтэй хүний иж бүрэн тэр эрдэнэсийн зүйлийг манай нөхөд хулгайлаад аваад ирсэн. Тэгээд тэр нь манай нөхөд энд ирсэн хойноо тэнд камерын бичлэгээр тодорхой болоод харилцан өгч, авах тухай яриа болсон.

Ер нь бол энд тэнд гарч байгаа хулгай бол тэгээд л баригдсан бол манайд асуудал тавигдаж байгаа. Буудалцаан. Харин тэгээд одоо тэнд байгаа хүмүүсийг чинь одоо хэрэг хийгээгүй байхад нь энэ хийж магадгүй гэж үүнийг наашаа явуул гэлтэй биш. Тэд нар сайн дураараа ирэхгүй. Тэгээд л одоо асуудалд холбогдоод л баригдсан дээр нь л асуудал авч ирэх үү, яах вэ гэдэг яриа үүсэж байгаа юм л даа. Ер нь бол манайхан бүгдээрээ мэддэг. Европ дамжаад ингээд зохион байгуулалттай хулгай хийдэг манай мундаг том бүлэглэл яваад байдаг гэж яриад л байдаг шүү дээ. Тэгээд баригддаггүй. Баригдсан нь тэндээ ял эдэлдэг ийм л байгаа.

**Ж.Энхбаяр: -** Яах вэ санаа нь юу вэ гэвэл энэ улам л нөхцөл байдал хүндрээд ялангуяа хар тамхитай холбоотой Монгол Улс дахь байдал улам зөрчил нэмэгдээд байна л даа. Гэмт хэргийн тоо нэмэгдээд л, хар тамхи тасралтгүй орж ирж байна. Хэрэглэгчийн тоо тасралтгүй ялангуяа залуу үед хар тамхины хэрэглээ асар их нэмэгдэж байна. Энэ сүлжээ чинь өргөжөөд байгаа байхгүй юу. Хэрэглэгч дээрээ нэмэгдээд байгаа юм. Монгол иргэд бодитойгоор тэр яг хар тамхины тэр гурвалжин дотор чинь бодитой тээвэрлэгч хийгээд яваад байгаа юм шүү дээ. Энэ тоо чинь тасралтгүй нэмэгдээд байгаад санаа зовоод байгаа юм.

Тэгэхээр үүн дээр Хууль зүйн яам бас нэг арга хэмжээ аваач гэдэг санаа гаргаж байгаа юм. Баярлалаа.

Хэлэлцэж байгаа асуудалтай холбогдуулан гишүүд асуулт асууж, үг хэлсэн байх. Үг хэлж дууслаа. Одоо санал хураалт явуулъя. Үг хэлсэн. Тийм.

Ингээд санал хураалт явуулах гэж байна. “Ялтан шилжүүлэх тухай Монгол Улс, Бүгд Найрамдах Казахстан Улс хоорондын гэрээ”-ний төслийг дэмжиж Засгийн газарт гарын үсэг зурахыг зөвшөөрье гэсэн томьёоллоор санал хураалт явуулъя. Одоо дууслаа. 16 гишүүн оролцож, 87.5 хувийн саналаар дэмжигдлээ. Уг тогтоол хэлэлцсэн тухай Байнгын хорооны тэмдэглэл болон санал, дүгнэлтийг Засгийн газарт хүргүүлэх болно.

5 дугаар асуудал. Цөмийн энергийн комиссын мэдээллийг сонсоно. Цөмийн энергийн салбарт баримталж буй бодлого, салбарын өнөөгийн байдал, тулгамдаж буй асуудлын тухай танилцуулгыг Цөмийн энергийн комиссын дарга Г.Манлайжав хийнэ. Ажлын хэсэгт Э.Нямдаваа мөн Цөмийн энергийн комиссын Цөмийн аюулгүй байдлын бодлогын газрын дарга, С.Мандахбат -Тамгын газрын дарга, С.Пүрэвсүрэн -Мөн газрын Технологийн бодлогын газрын ахлах мэргэжилтэн, О.Цэндсүрэн -Уул уурхайн яамны Стратегийн бодлого төлөвлөлтийн газрын дарга гэсэн ийм ажлын хэсэг танилцуулга хийнэ. Г.Манлайжав дарга танилцуулгаа эхэлнэ үү.

Бид Байнгын хорооны гишүүдэд анхааруулахад эрхлэх ажлын хүрээнд харьяалагдаж байгаа байгууллагуудын мэдээллийг Байнгын хороо болгоны хуралдаанаараа нэг нэгээр нь оруулаад байгаа юм. Одоо асууя. Удахгүй бид Авлигатай тэмцэх газрыг бас сонсъё гэж байгаа. Монгол Улсад авлигын нөхцөл байдал юу болж байна, яаж байна гээд асуудлыг сонсъё. Түрүүний хурлаар бид Газрын тосны асуудал сонссон. Өнөөдөр Цөмийн энергийн асуудлыг сонсоно. За Г.Манлайжав, 2-р микрофон.

**Г.Манлайжав: -** Байнгын хорооны гишүүдэд энэ өдрийн мэндийг хүргэе. Г.Манлайжав -Цөмийн комиссын нарийн бичгийн дарга. Бид нар өнөөдөр Цөмийн тухай хуульд нэмэлт, өөрчлөлт … /үг тасрав./

**Ж.Энхбаяр: -** Материалууд тараагдсан уу, танилцуулга.

**Г.Манлайжав: -** Тараагдсан. Өчигдөр бүгдийг нь өгсөн.

**Ж.Энхбаяр: -** Хувь хаана байна. Хүмүүст өгөөрэй, гишүүдэд. н.Цэвэлмаа материал авч орж ирсэн үү?

**Г.Манлайжав: -** Өчигдөр мэйлээр өгөөд.

**Ж.Энхбаяр: -** Г.Манлайжав юмаа танилцуулж байгаарай.

**Г.Манлайжав: -** Би танилцуулгаа presentation дээр хийсэн байгаа.

**Ж.Энхбаяр: -** presentation байгаа юу?

**Г.Манлайжав: -** Байгаа. Өгсөн.

**Ж.Энхбаяр: -** Байгаа юу?

**Г.Манлайжав: -** Цөмийн тухай хууль 2009 онд Улсын Их Хурлаар батлагдсанаас хойш хамгийн сүүлд энэ оны 3 сард, 2 сард Цөмийн тухай хуульд нэмэлт, өөрчлөлт орсон. Энэ ажлын хүрээнд … /үг тасрав./

**Ж.Энхбаяр: -** Энэ presentation бэлэн байгаа гэж байна. Түүнийг тавиулаач. Авч ирээд бэлдээч, та нар юу хийгээд байгаа юм бэ? Тэр юм чинь уншаад байна. Хүн сонсолтой биш. Зүгээр танилцуулга хийгээд тэгээд.

Уучлаарай гишүүд ээ, бэлтгэл ажил жаахан удах нь байна. Тийм болохоор асуудлыг дараагийн 7 хоног болтол хойшлуулъя. Өнөөдрийн хуралдаанд дууссаныг мэдэгдье. Баярлалаа.

 Дууны бичлэгээс буулгасан:

 ПРОТОКОЛЫН АЛБАНЫ

ШИНЖЭЭЧ Д.УЯНГА